แรงขาย “เดลต้า-AOT” กด SET ปิดลบ 6 จุด เสี่ยงหลุดแนวรับ 1,600 จุด
SET ปิดลบ 6 จุด รับแรงขายหุ้นอิเล็กทรอนิกส์ โดยเฉพาะหุ้นเดลต้า และหุ้น AOT อีกทั้งไร้ปัจจัยหนุน สำหรับแนวโน้มสัปดาห์หน้ามีโอกาสรีบาวด์ แนะติดตามตัวเลขการจ้างงานนอกภาคเกษตรสหรัฐปลายสัปดาห์หน้า ให้แนวต้าน 1,620 จุด แนวรับ 1,600 จุด
SET ปิดลบ รับแรงขายหุ้นอิเล็กทรอนิกส์ โดยเฉพาะหุ้นเดลต้า อีกทั้งไร้ปัจจัยหนุน สำหรับแนวโน้มสัปดาห์หน้ามีโอกาสรีบาวด์ แนะติดตามตัวเลขการจ้างงานนอกภาคเกษตรสหรัฐปลายสัปดาห์หน้า ให้แนวต้าน 1,620 จุด แนวรับ 1,600 จุด
3 มี.ค. 2566

นายชัยพร น้อมพิทักษ์เจริญ กรรมการผู้จัดการ สายงานค้าหลักทรัพย์ บล.บัวหลวง กล่าวว่า ตลาดหุ้นไทยวันนี้ดัชนีปรับตัวลงต่อสวนทางตลาดหุ้นอื่นในภูมิภาคเอเชียที่ดีดขึ้น โดย SET ได้รับแรงกดดันจากแรงขายหุ้นกลุ่มอิเล็กทรอนิกส์ โดยเฉพาะ DELTA ไหลลง 2.40%
ขณะเดียวกันไร้ปัจจัยหนุนใหม่เข้ามาช่วยพยุงดัชนี แม้จะเริ่มเห็นทิศทางแรงขายต่างชาติชะลอลงไปบ้างแล้วก็ตาม แต่ยังขาดปัจจัยบวกเข้ามาช่วยผลักดันการฟื้นตัวของดัชนีอย่างชัดเจน และตลาดยังคงมีความกังวลในเรื่องอัตราดอกเบี้ยสหรัฐสูงต่อเนื่องนาน
สำหรับแนวโน้มสัปดาห์หน้ามีโอกาสรีบาวด์กลับขึ้นมาได้บ้างหลังจากลงมาใกล้แนวรับหลักที่ 1,600 จุดและยังคงยืนเหนือระดับแนวรับดังกล่าวได้ แต่ยังต้องติดตามการประกาศตัวเลขการจ้างงานนอกภาคการเกษตรของสหรัฐปลายสัปดาห์หน้า เพราะส่งผลต่อทิศทางอัตราดอกเบี้ยของธนาคารกลางสหรัฐฯ (เฟด) และในวันจันทร์ตลาดหุ้นไทยปิดทำการในวันมาฆบูชา จึงต้องติดตามทิศทางตลาดหุ้นต่างประเทศด้วย โดยให้แนวต้าน 1,620 จุด แนวรับ 1,600 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
TRUE มูลค่าการซื้อขาย 6,644.32 ล้านบาท ปิดที่ 8.60 บาท ราคาไม่เปลี่ยนแปลง
DELTA มูลค่าการซื้อขาย 2,988.04 ล้านบาท ปิดที่ 976.00 บาท ลดลง 24.00 บาท
KBANK มูลค่าการซื้อขาย 2,046.46 ล้านบาท ปิดที่ 139.50 บาท เพิ่มขึ้น 2.50 บาท
HANA มูลค่าการซื้อขาย 2,033.01 ล้านบาท ปิดที่ 54.50 บาท ลดลง 2.50 บาท
AOT มูลค่าการซื้อขาย 1,744.05 ล้านบาท ปิดที่ 70.50 บาท ลดลง 1.25 บาท